Taraba, Tomáš, poslanec NR SR (2022-09-30):
Ďakujem za slovo. Dámy a páni, téma samorozpustenia parlamentu de facto alebo konania predčasných volieb na základe, na základe rozhodnutia referenda je témou, ktorá tu vznikla po rozhodnutí Ústavného súdu. Veľmi dobre si spomíname na to, ako viac ako 600-tisíc občanov žiadalo, aby sa to referendum konalo. A úplne proste objektívne treba teraz konštatovať, že toto právo, ktoré bolo spochybnené ako keby Ústavným súdom, že vraj nie je v našej ústave obsiahnuté, tak je potrebné, aby tento parlament jednoducho sa s tým vysporiadal. Myslím si, že je úplne prirodzené, keď moc pochádza od občanov, aby títo občania mohli nielen teda politikov voliť, aby mali aj právo politikov odvolávať. Návrh, ktorý predkladám, som prvýkrát predložil v čase, kedy o tom rozhodol Ústavný súd. V podstate v čase toho nálezu toto plénum môj návrh malo, takže keby sa s ním bolo chcelo vtedy vysporiadať, tak nebol by žiaden problém. Ale od tej, od toho obdobia sa jednoducho tieto návrhy opakujú, opakujú a politická vôľa tu nebola. Tá politická vôľa zrazu vznikla teraz, ja ju vítam a vznikla okolo návrhu Borisa Kollára, ktorý predložil sem do parlamentu, verejne to prisľúbil, že to urobí na túto schôdzu, tak sa aj stalo. A aj zrejme preto, že SaS už je v opozícii, tak sa našla väčšina, aby sa to posunulo do druhého čítania. Problém teraz je, že zaznievajú hlasy, ako aj v prípade, že by tento návrh zákona, teda návrh zmeny ústavy bol v druhom čítaní úspešný, tak počúvame zo strán predsedu OĽANA Igora Matoviča, že v rámci nejakých koaličných dohôd, ktoré majú, nevylučuje, že uplatní veto. Myslím si, že by to bolo pre všetkých tých, ktorí teda sa k tomuto ústavnému zákonu hlásia už vyše roka, že aby ho chceli, chcú ľuďom umožniť, aby sa na Slovensku jednoducho v prípade, že ľudia sú absolútne nespokojní s politickým vývojom, so svojimi reprezentantmi, aby mali tú možnosť jednoducho parlament rozpustiť, tak bolo by veľmi také až povážlivo drzé, keby sme teraz neposunuli do druhého čítania de facto identický návrh zákona, a to z toho dôvodu, že my vieme, že ten, teda už ktorý v druhom kole je, tak bude vetovaný a ďalej sa s ním asi pracovať nebude. Takže toto je vlastne príležitosť pre všetkých tých, ktorí nechcú, aby to pôsobilo, že tu bola ako keby nejaká politická hra, že dobre, posunieme niečo do druhého kola, a tak či tak vieme, že ďalej už to nepôjde, tak práve toto riešenie odstraňuje tento problém, to znamená, očakávam, že všetci tí, ktorí ten ústavný zákon podporili v tom prvom čítaní Borisovi Kollárovi, tak takisto sa zhodnú pri tomto za predpokladu, teda že to nebol iba nejaký politický kalkul. Ja si myslím, že ľudia jasne vyjadrili, a to teraz nadčasovo, vôľu, aby túto možnosť vstúpiť do parlamentu a do toho, že ak sú s ním nespokojní, aby sa činnosť parlamentu ukončila, túto vôľu mať chcú. Ja si myslím, že aj tvorcovia našej ústavy ani len nepredpokladali, že niekoho napadne interpretovať našu ústavu, že veď nie je to tu napísané, tak asi to tí ľudia nemajú, toto právo. Myslím si, že už duchom tej zastupiteľskej demokracie teda by malo byť, keďže občan je, ako sa hovorí, teda vlastníkom toho, tej firmy, ktorá sa volá Slovenská republika, tak mal by mať právo v nej prijímať nielen jednosmerné rozhodnutia, že toto môžem, a už potom neplatia rozhodnutia niekoho, koho som dosadil, aj mať možnosť odvolať. Nenarúša to v ničom princíp zastupiteľskej demokracie, a preto vás chcem poprosiť, aby asi v utorok, keď sa bude o tom hlasovať, rovnako aj tento ústavný návrh zákona získal dostatočnú podporu, aby sa mohol posunúť do druhého čítania. Ďakujem pekne.